পুরনোকালের দু-ইউনিটের দোতলা বাড়ি। বাড়িটা রাস্তার পাশে। দুধারে অল্পবিস্তর ঘরবাড়ি আর চারদিকটা ফাঁকা এলাকা। খোলা প্রান্তরে সবজির চাষ হয়। ভুট্টার ক্ষেত। গমক্ষেত। দিগন্তজোড়া জায়গা নিয়ে সূর্যমুখী ফুলের বাগান। সান দোনাতো শহরের এই দিকটা এখনো পুরনো ঢঙেরই রয়ে গেছে। না গ্রাম, না শহরের মাঝামাঝি একটা জায়গায় রয়ে গেছে এই এলাকাটা। ইতালির বিভিন্ন শহরের আশপাশে এ-ধরনের এলাকা এখনো চোখে পড়ে। সান দোনাতো সেদিক থেকে পিছিয়ে নেই। এখানকার মানুষজন এখনো পিছিয়ে আছে। ছোট ছোট পিজার দোকান। হাতেগোনা কফির দোকান। সিগারেটের দোকান। সাপ্তাহিক হাটবাজারে স্থানীয় মানুষজন নিজেদের ক্ষেত-খামারের উৎপাদিত জিনিসপত্র নিয়ে হাজির হয়। বিক্রি করে।